Kommissionens forordning (EF) nr. 216/2004

af 6. februar 2004

om ændring af forordning (EØF) nr. 1722/93 om gennemførelsesbestemmelser til Rådets forordning (EØF) nr. 1766/92 og (EØF) nr. 1418/76 for så vidt angår ordningerne med produktionsrestitutioner for korn og ris

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), særlig artikel 7, stk. 3,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris(2), særlig artikel 8, litra e), og

ud fra følgende betragtninger:

(1) I Kommissionens forordning (EØF) nr. 1722/93(3) fastsættes metoden til beregning af restitutionen. Markedsvilkårene for kartoffelstivelse, som navnlig afhænger af den gældende minimumspris for kartofler, kan afvige fra dem, der gør sig gældende for kornstivelse. Der bør derfor være mulighed for at fastsætte et andet restitutionsbeløb for dette produkt.

(2) Der kan indgives ansøgninger om produktionsrestitutionscertifikater på arbejdsdage inden kl. 15 (belgisk tid). Denne frist kan udløbe, efter at mødet i Forvaltningskomitéen for Korn, der står for fastsættelsen af restitutionssatserne, er begyndt. Dette kan give anledning til indgivelse af ansøgninger i spekulationsøjemed. Denne frist bør derfor fremrykkes.

(3) Produktionsrestitutionscertifikatet er i henhold til forordning (EØF) nr. 1722/93 gyldigt til den sidste dag i den femte måned efter måneden for certifikatets udstedelse, hvilket kan medføre, at der udstedes certifikater for for store mængder. Da Kommissionen ikke har mulighed for eventuelt at afvise ansøgninger om restitutionscertifikater i de tilfælde, hvor fabrikanter indgiver ansøgninger i spekulationsøjemed, eller at fastsætte en ny restitutionssats uden først at have hørt Forvaltningskomitéen for Korn, bør certifikatets gyldighedsperiode begrænses til den sidste dag i den tredje måned efter måneden for certifikatets udstedelse.

(4) Kommissionen modtager først detaljerede oplysninger om de mængder, der er ydet produktionsrestitutioner for, tre måneder efter udgangen af hvert kvartal. For at skabe større gennemsigtighed bør det fastsættes, at medlemsstaterne hver måned indgiver meddelelse om de mængder stivelse, der er ansøgt om restitutionscertifikater for.

(5) Forordning (EØF) nr. 1722/93 bør derfor ændres.

(6) Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 1722/93 foretages følgende ændringer:

1) I artikel 3, stk. 2, tilføjes følgende afsnit:"For kartoffelstivelse kan der fastsættes en anden restitution for at tage hensyn til størrelsen af den minimumspris, der omhandles i artikel 8, stk. 1, i forordning (EØF) nr. 1766/92."

2) I artikel 5, stk. 1, affattes andet punktum således:"Ansøgningen indgives på arbejdsdage inden kl. 13 (belgisk tid)."

3) Artikel 6, stk. 3, første afsnit, affattes således:

"3. Restitutionscertifikatet skal indeholde de i artikel 5, stk. 2, anførte oplysninger og desuden angive restitutionssatsen og sidste dato for certifikatets gyldighed, der er den sidste dag i den tredje måned efter måneden for certifikatets udstedelse."

4) Artikel 12 affattes således:

"Artikel 12

Medlemsstaterne underretter Kommission:

a) senest ved udgangen af den første uge i hver måned om de mængder stivelse, som der i den foregående måned blev ansøgt om restitutionscertifikater for, jf. artikel 5, stk. 1.

b) inden tre måneder regnet fra udgangen af hvert kvartal om arten, mængden og oprindelsen af den stivelse (majs, hvede, kartofler, byg, havre eller ris), der er udbetalt restitutioner for, og om typen og mængden af de produkter, stivelsen er blevet anvendt til."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. februar 2004.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21. Senest ændret ved forordning (EF) nr. 1104/2003 (EUT L 158 af 27.6.2003, s. 1).

(2) EFT L 329 af 30.12.1995, s. 18. Senest ændret ved Kommissionens forordning (EF) nr. 411/2002 (EFT L 62 af 5.3.2002, s. 27).

(3) EFT L 159 af 1.7.1993, s. 112. Senest ændret ved forordning (EF) nr. 1786/2001 (EFT L 242 af 12.9.2001, s. 3).